CELEX: 62010TN0110
Language: lt
Date: 2010-03-08 00:00:00
Title: Byla T-110/10: 2010 m. kovo 8 d. pareikštas ieškinys byloje Insula prieš Komisiją

22.5.2010   
            
            
               LT
            
            
               Europos Sąjungos oficialusis leidinys
            
            
               C 134/40
            
         2010 m. kovo 8 d. pareikštas ieškinys byloje Insula prieš Komisiją
   
   (Byla T-110/10)
   2010/C 134/68
   Proceso kalba: prancūzų
   
      Šalys
   
   
      Ieškovė: Conseil scientifique international pour le développement des îles (Insula) (Paryžius, Prancūzija), atstovaujama advokatų J.-D. Simonet ir P. Marsal
   
      Atsakovė: Europos Komisija
   
      Ieškovės reikalavimai
   
   
               —
            
            
               Pripažinti ieškinį priimtinu ir pagrįstu.
            
         
               —
            
            
               Pripažinti, kad Komisijos reikalavimas grąžinti 84 120 EUR sumą yra nepagrįstas ir todėl nurodyti Komisijai išduoti kredito notą 84 120 EUR sumai.
            
         
               —
            
            
               Pripažinti, kad ieškinys turi būti prijungtas prie bylos T-366/09, kad būtų bendrai vykdoma rašytinė ir žodinė proceso dalys.
            
         
               —
            
            
               Priteisti iš Komisijos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Šiuo ieškiniu, kuris pareikštas pagal arbitražinę išlygą, ieškovė Bendrojo Teismo prašo pripažinti, kad 2010 m. sausio 28 d. debito nota, kuria Komisija po OLAF audito pranešimo pateikimo reikalauja grąžinti ieškovei pervestus avansus, neatitinka sutarties EL HIERRO (NNE5/2001/950), sudarytos vykdant specialią mokslinių tyrimų, technologijų plėtros ir demonstravimo programą energijos, aplinkos apsaugos ir tvaraus vystymosi srityse, sąlygų.
   Ieškovė nurodo du pagrindus.
   Pirmuoju pagrindu ji nesutinka su tuo, kad po 2005 m. atlikto audito Komisijos reikalaujama grąžinti skola yra mokėtina.
   Antruoju pagrindu ji tvirtina, kad išduodama naują debito notą Komisija pažeidžia savo sutartinius įsipareigojimus, kurie, praėjus šešeriems metams po paskutinio pervedimo Insula ir nesant jokio pranešimo per sutartyje numatytą terminą, nebeleidžia prašyti papildomų patvirtinančių dokumentų.